Petisie om WhatsApp te redArgieffoto ŉ Petisie is opgestel nadat die selfoonreuse Vodacom en MTN die Suid-Afrikaanse regering versoek het om gratis bel- en boodskapverskaffers soos WhatsApp en Skype te “reguleer”. Dit het aan die lig gekom dat selfoonnetwerke miljoene rand in inkomste verloor het, aangesien hul klante eerder van die gratis dienste soos WhatsApp, SnapChat en Telegram gebruik maak, as om SMS’e te stuur. Chris Maroleng, uitvoerende hoof van MTN, het die huidige situasie as “onregverdig” beskryf. “Mededingers wat nie werk skep in die land nie, nie belasting in Suid-Afrika betaal nie, en nie in die infrastruktuur belê nie, moet aanspreeklik gehou word,” het hy gesê. Die parlementêre portefeuljekomitee oor telekommunikasie en posdienste het aan Fin24 bevestig dat hy verhore geskeduleer het vir 26 Januarie oor die moontlike regulasie van “Over the top” (OTT)-dienste. Talle Suid-Afrikaners gebruik gratis kommunikasiedienste, wat slegs data of ŉ Wi-Fi-verbinding vereis, om in aanraking te bly met vriende en familie oorsee. Die vrouetydskrif-webwerf, All4Women.co.za, het intussen ŉ petisie opgestel waar gebruikers hul mening kan lug indien dié gratis dienste opgehef sou word. “Die petisie sal aan Mmamoloko Tryphosa Kubayi, voorsitter van die portefeuljekomitee, en Faith Muthambi, minister van kommunikasie, en die presidensie gestuur word,” lui ŉ verklaring op die webwerf. Meer as 8 220 persone het reeds die petisie onderteken. Lees meer: EWN, EWN, All4Women